Diari Oficial de la Generalitat Valenciana


Sumari del DOGV 6985, del 14-03-2013 (2013/2634)

RESOLUCIÓ de 6 de febrer de 2013, de la Subsecretaria, per la qual convoca la constitució de borses de treball especifiques per a substitucions temporals, en llocs de treball de tècnic mitjà especialista en menors (TMEM), a la província de València.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6985

Data del DOGV
:   14-03-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/2634


Data del document
:   06-02-2013

Organisme emissor
:   Conselleria de Benestar Social

Tipus de document
:   Resolució

Descriptors 

:   * concurs administratiu

RESOLUCIÓ de 6 de febrer de 2013, de la Subsecretaria, per la qual convoca la constitució de borses de treball especifiques per a substitucions temporals, en llocs de treball de tècnic mitjà especialista en menors (TMEM), a la província de València. [2013/2634]

\* \* \* \* \* \* \*
L'article 2 de l'Orde de 8 de juliol de 2008, del conseller de Justícia i Administracions Públiques, disposa la constitució de borses de treball específiques per a substitucions temporals en llocs d'atenció directa en l'àmbit de la Conselleria de Benestar Social, i delega la Subsecretaria per al nomenament i el cessament del personal funcionari interí i la contractació i el cessament del personal laboral temporal en estos casos.
La constitució de les borses ha de respectar els criteris que establix l'Orde de 17 de gener de 2006, de la Conselleria de Justícia, Interior i Administracions Públiques, sobre la regulació de borses de treball temporal.
Per tant, fent ús de les facultats que té per delegació, esta Subsecretaria resol:
Primer
1. Convocar la constitució de les borses de treball temporals específiques per a substitucions temporals en els llocs de treball corresponents a la categoria de tècnic mitjà especialista en menors (TMEM) amb destinació a la província de València que tinguen com a objecte la substitució de personal en situació d'incapacitat temporal, permís per maternitat, adopció o acolliment de menors, permís per matrimoni, permís per lactància, reduccions de jornada, llicències sense retribució, plans de vacacions, permisos sindicals, permisos per campanya electoral, i per a situacions d'acumulació de tasques, en llocs d'atenció directa de l'àmbit de la Direcció Territorial de Benestar Social de València, de conformitat amb el que establix l'Orde del 17 de gener de 2006 de la Conselleria de Justícia, Interior i Administracions Públiques.
2. Característiques dels llocs
3. Les substitucions es realitzaran tant en centres d'Atenció Residencial de Menors sota la guarda o tutela de la Generalitat (centres d'acollida, centres de recepció), com en centres de compliment de mesures judicials (centres de reeducació).
Les funcions que s'exerciran són les inherents al lloc, com ara elaborar pautes d'observació, seguiment i avaluació del menor atés, establir la seqüenciació temporal en les distintes etapes, atendre el menor durant l'estada en el centre, educar hàbits de bona convivència i neteja personal, ajudar i motivar en tasques escolars, col·laborar en el desenrotllament metodològic dels programes d'atenció al menor de l'òrgan directiu competent per raó de la matèria, facilitar i donar suport a la inserció sociolaboral del menor a través dels diversos agents socials i qualsevol altra tasca de caràcter anàleg que se li encomane.
Segon
La comissió delegada específica ha de baremar els mèrits aportats amb motiu d'esta convocatòria. Pot nomenar personal col·laborador per a fer-ho.
Tercer
L'orde de prelació en la formació de la borsa s'obté de la suma de la puntuació obtinguda d'acord amb el barem de mèrits que establix l'apartat següent. En cas d'igualtat de puntuació, prima l'obtinguda pel personal discapacitat. Si l'empat es produïx entre dos persones discapacitades, es tria la de major percentatge de discapacitat. Si encara persistix l'empat, s'atén a la puntuació obtinguda en cada apartat del barem començant pel primer. Finalment, es dirimix a favor del sol·licitant de major edat.
Quart
Els aspirants s'ordenen prenent en consideració els mèrits següents:
1. Experiència professional
- Temps de servicis prestats en llocs de treball de l'Administració de la Generalitat les competències dels quals en matèria de personal les exercisca la Conselleria d'Hisenda i Administració Pública, segons el que disposa l'article 9 del la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, que pertanguen al mateix grup de titulació i siguen de la mateixa naturalesa jurídica, sector i especialitat o categoria professional que el lloc que ha de proveir-se: 0,35 punts per cada mes complet de servici en actiu.
- Temps de servicis prestats en llocs de treball de l'Administració de la Generalitat les competències dels quals en matèria de personal les exercisca la Conselleria d'Hisenda i Administració Pública, segons el que disposa l'article 9 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, no inclosos en l'apartat anterior: 0,13 punts per cada mes complet de servici actiu.
- Temps de servicis prestats en altres administracions públiques, en llocs que pertanguen al mateix grup de titulació, naturalesa jurídica, sector i especialitat que els llocs que s'han de proveir: 0,05 per cada mes complet de servici actiu.
El màxim per este apartat és de 28 punts.
2. Proves selectives
Per cada una de les parts de caràcter obligatori i eliminatori corresponents a la fase d'oposició del procés selectiu per a l'ingrés en l'Administració del Consell, grup B, sector d'administració especial, tècnics mitjans especialistes en menors, convocatòria 41/04, torn d'accés lliure, convocatòria 42/04, torn de discapacitats, i convocatòria 43/04, torn de promoció interna: 6,5 punts, fins a un màxim de 13 punts.
3. Valencià
El coneixement de valencià es puntua d'acord amb la distribució següent:
- Certificat de coneixements orals: 0,75 punts.
- Certificat de grau elemental: 1 punt.
- Certificat de grau mitjà: 2 punts.
- Certificat de grau superior: 4 punts.
Només es compta el certificat de major nivell.
4. Idiomes comunitaris
Pel coneixement d'idiomes comunitaris, fins a 2 punts, a raó de 0,40 punts per cada curs o l'equivalent si es tracta de cicles d'escola oficial d'idiomes, així com 0,40 punts per cada 12 crèdits d'un idioma oficial de la Unió Europea corresponents a un títol oficial expedit per la universitat, de llicenciatura en les diverses filologies o de mestre de l'especialitat de Llengües Estrangeres, sempre que estos títols no hagen sigut objecte de valoració per un altre apartat del barem.
5. Altres titulacions
Per tindre altres títols acadèmics iguals o superiors, a més de l'exigit per a l'exercici dels llocs: 1,5 punts per cada títol addicional expedit oficialment, fins un màxim de 3 punts. Es requerix, en tots els casos, presentar totes les titulacions al·legades, inclosa la que figura com a requisit per a ingressar en la borsa, i no es presumix que hom té les de nivell inferior.
6. Personal discapacitat
- Quan el grau de discapacitat siga igual o superior al 33 per cent: 5 punts.
- Quan el grau de discapacitat siga igual o superior al 65 per cent: 10 punts.
Quint
Els mèrits que s'acaben d'indicar s'acreditaran:
1. Experiència professional: els certificats oficials expedits per l'òrgan competent de l'Administració corresponent.
Només per a este barem, els llocs de treball la naturalesa jurídica dels quals s'haja modificat es considerarà que sempre han tingut la mateixa que tinguen en el moment de la sol·licitud d'integració en la borsa.
2. Proves selectives: sense perjuí que l'al·leguen les persones sol·licitants, es comprovarà d'ofici la superació de l'exercici de la fase d'oposició per a cada aspirant.
3. Valencià: els certificats oficials expedits o homologats per la Junta Qualificadora de Coneixements del Valencià.
4. Idiomes oficials de la Unió Europea: els titulacions oficials expedides o homologades per un òrgan competent. Les paperetes de notes no servixen com a acreditació.
5. Altres titulacions: les titulacions acadèmiques oficials expedides per un òrgan competent
6. Personal discapacitat
- Un certificat que justifique el grau de discapacitat igual o superior al 33 per cent, expedit per l'òrgan competent.
- Un informe de compatibilitat per a l'exercici de les tasques i funcions del lloc, emés pel Centre de Valoració i Orientació de Discapacitats o, si és el cas, el certificat d'haver-lo sol·licitat.
Tota la documentació s'ha de presentar ben compulsada. En cas contrari, es considera no presentada.
Els mèrits acreditats s'han d'haver obtingut abans de la data de finalització del termini de presentació de sol·licituds d'inscripció en la borsa.
Sext
1. El personal aspirant ha de presentar la sol·licitud d'inscripció, el full de l'autobaremació, la documentació que acredita els mèrits al·legats i l'acreditació de la titulació requerida per a l'exercici del lloc, tot això correctament compulsat.
Si no es presenta la documentació a què es fa referència en el paràgraf anterior perquè consta la seua inscripció en el Registre de Personal de l'Administració de la Generalitat, s'ha de declarar expressament això en la sol·licitud d'inscripció.
2. La documentació requerida s'ha de presentar en el termini de deu dies hàbils, comptador des de l'endemà de la publicació d'esta resolució en el Diari Oficial de la Comunitat Valenciana, en les seus de la Direcció Territorial de la Conselleria de Benestar Social de València o en qualsevol de les oficines públiques que preveu l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.
3. La Comissió Delegada Específica de Seguiment de Borses de Treball Temporal, prevista en l'apartat segon de la resolució d'esta Subsecretaria de data 1 de febrer de 2006 (DOGV 5194, 08.02.2006), ha d'analitzar les sol·licituds presentades i de baremar els mèrits al·legats, i després ordena el personal en la borsa d'acord amb la puntuació obtinguda. Una vegada feta la baremació, la composició provisional de la borsa es farà pública en la pàgina web de la Conselleria de Benestar Social i en els taulers d'anuncis de la seu central i la Direcció Territorial de València d'esta conselleria.
4. En el cas que el nombre de sol·licituds que es presente siga molt nombrós en relació amb els llocs que es preveja cobrir, la Comissió Delegada Específica pot establir el nombre total de persones que hagen d'integrar la borsa, per la qual cosa pot adoptar el criteri de no baremar els aspirants que no superen una puntuació determinada mínima segons l'autobarem presentat.
5. Els aspirants disposaran d'un termini de deu dies hàbils, comptador des de l'endemà de la publicació de la llista provisional, per a formular les al·legacions que estimen oportunes en relació amb la puntuació atorgada. La Comissió Delegada Específica de Seguiment de les Borses de Treball Temporal de la Conselleria de Benestar Social ha d'estudiar les al·legacions presentades i, en el termini màxim d'un mes, ha de formular una proposta de la llista definitiva a la Subsecretaria, que ha de dictar una resolució i n'ha d'ordenar la publicació en els llocs indicats anteriorment.
6. Els models de sol·licitud d'inscripció i el full d'autobaremació què es referixen els punts precedents s'adjunten com a annexos I i II d'esta resolució. Els mèrits que no s'acrediten de la manera establida en l'apartat quint no es valoren. Els mèrits acreditats s'han d'haver obtingut fins a la data d'acabament del termini de presentació de les sol·licituds d'inscripció en la borsa.
7. Una vegada acabat el termini establit en el punt segon, el personal funcionari interí que cesse en llocs que hagen sigut coberts des de la Direcció General de Recursos Humans o des de la Direcció Territorial de Benestar Social de València, i que siguen de la mateixa naturalesa jurídica, grup i sector de la borsa convocada, disposarà d'un termini de deu dies hàbils, comptador a partir de la data de la notificació del cessament, o del cessament, si és posterior, per a presentar davant de la Comissió Delegada Específica de Seguiment de les Borses de Treball Temporal de la Conselleria de Benestar Social la sol·licitud d'inscripció en la borsa i el full d'autobaremació, juntament amb la documentació que acredita el requisit de titulació i els mèrits al·legats.
Els mèrits s'hauran d'haver obtingut abans d'acabar el termini de presentació de sol·licituds que s'obri amb la publicació d'esta resolució.
El personal cessat que no presente la sol·licitud d'incorporació en el termini previst, se'l considerarà decaigut en el seu dret.
Sèptim
Una vegada que esta borsa quede constituïda amb caràcter definitiu, substituïx la vigent fins a eixe moment.
Octau
La provisió de llocs i el funcionament de la borsa es regixen pel que disposa l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses de treball temporal.
Nové
1. Esta resolució posa fi a la via administrativa i s'hi pot interposar un recurs de reposició, amb caràcter potestatiu, davant el conseller d'Hisenda i Administració Pública, en el termini d'un mes a partir de l'endemà de la publicació, d'acord amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Si no s'hi recorre en reposició, i d'acord amb el que disposen els articles 8, 14 i 46 de la Llei 29/1998, Reguladora de la jurisdicció contenciosa administrativa, les persones interessades poden interposar-hi un recurs contenciós administratiu davant del Jutjat Contenciós Administratiu de València, en el termini de dos mesos comptador des de l'endemà de la publicació d'esta resolució.
València, 6 de febrer de 2013. El subsecretari, (p. d., Orde de 8 de juliol de 2008, DOGV 5809, 18.07.2008): Carlos A. Precioso Estiguin.